PMIndiaData/PMIndiaSum huggingface dataset:
അന്താരാഷ്ട്ര യോഗ ദിനത്തിൽ  പ്രധാനമന്ത്രി ശ്രീ നരേന്ദ്ര മോദി രാഷ്ട്രത്തെ അഭിസംബോധന ചെയ്തു

അന്താരാഷ്ട്ര യോഗ ദിനാഘോഷത്തിന്റെ ഭാഗമായി പ്രധാനമന്ത്രി ശ്രീ. നരേന്ദ്ര മോദി വിഡിയോ കോണ്‍ഫന്‍സ് വഴി രാജ്യത്തെ അഭിസംബോധന ചെയ്തു. ഐക്യദാര്‍ഢ്യത്തിന്റെ ദിനമാണു അന്താരാഷ്ട്ര യോഗ ദിനമെന്നു പ്രധാനമന്ത്രി പറഞ്ഞു. ഇതു പ്രാപഞ്ചിക സാഹോദര്യത്തിന്റെ ദിനമാണ്. കോവിഡ്- 19 ഉയര്‍ത്തുന്ന ആഗോള ആരോഗ്യ അടിയന്തരാവസ്ഥ നിമിത്തം ഈ വര്‍ഷം രാജ്യാന്തര യോഗ ദിനം ഇലക്ട്രോണിക്, ഡിജിറ്റല്‍ പ്ലാറ്റ്‌ഫോമുകള്‍ വഴിയാണ് ആചരിക്കുന്നത്. ജനങ്ങള്‍ വീടുകളില്‍ കുടുംബാംഗങ്ങളുമായി ചേര്‍ന്നു യോഗ പരിശീലിക്കുകയാണെന്നു പ്രധാനമന്ത്രി പറഞ്ഞു. യോഗ നമ്മെ ഒരുമിപ്പിച്ചു എന്ന് അദ്ദേഹം വ്യക്തമാക്കി. ‘മൈ ലൈഫ്-മൈ യോഗ’ വിഡിയോ ബ്ലോഗിങ് മല്‍സരത്തിനു ലോകത്തിന്റെ വിവിധ ഭാഗങ്ങളില്‍നിന്നു ലഭിക്കുന്ന വ്യാപകമായ പ്രതികരണം വര്‍ധിച്ചുവരുന്ന യോഗയുടെ പ്രചാരത്തെ പ്രതിഫലിപ്പിക്കുന്നു, അദ്ദേഹം തുടര്‍ന്നു. ഇപ്പോള്‍ നാമെല്ലാം ആള്‍ക്കൂട്ടങ്ങളില്‍നിന്നു മാറിനില്‍ക്കുകയും വീടുകളില്‍ കുടുംബത്തോടൊപ്പം യോഗ പരിശീലിക്കുകയും വേണം. ഈ വര്‍ഷത്തെ പ്രമേയം ‘യോഗ വീട്ടില്‍ കുടുംബത്തോടൊപ്പം’ എന്നതാണ്. യോഗ പരിശീലിക്കാന്‍ കുടുംബത്തിലെ കുട്ടികളും ചെറുപ്പക്കാരും മുതിര്‍ന്നവരും ഒന്നിക്കുന്നതിലൂടെ പരസ്പര ബന്ധത്തെ യോഗ പ്രോല്‍സാഹിപ്പിക്കുന്നു. ഇതിലൂടെ കുടുംബത്തില്‍ അനുകൂലമായ ഊര്‍ജം പ്രസരിക്കുന്നു. യോഗ വൈകാരിക സന്തുലനം പ്രോല്‍സാഹിപ്പിക്കുന്നു, പ്രധാനമന്ത്രി കൂട്ടിച്ചേര്‍ത്തു. ‘യോഗ ശരീരത്തിന്റെ പ്രതിരോധ ശക്തി വര്‍ധിപ്പിക്കുന്നു. നിങ്ങള്‍ നിത്യജീവിതത്തില്‍ പ്രാണായാമം ഉള്‍പ്പെടുത്തണം. പ്രാണായാമ യോഗ അഥവാ ശ്വസന ക്രിയകള്‍ നമ്മുടെ ശ്വസന സംവിധാനത്തെ ശക്തിപ്പെടുത്തുന്നു. കൊറോണ വൈറസ് ബാധിക്കുന്നതു ശ്വസന വ്യവസ്ഥയെ ആണെന്നതിനാല്‍ ഇക്കാര്യം ഇപ്പോള്‍ കൂടുതല്‍ പ്രസക്തമായിത്തീരുന്നു’, അദ്ദേഹം വ്യക്തമാക്കി. ഐക്യം പകരുന്ന ശക്തിയായി യോഗ മാറിയെന്നു പ്രധാനമന്ത്രി പറഞ്ഞു. മനുഷ്യനെ വേര്‍തിരിച്ചു കാണുന്നില്ല എന്നതിനാല്‍ അതു മാനവികതയുടെ ബന്ധത്തിന്റെ ആഴം വര്‍ധിപ്പിക്കുന്നു. അതു വംശത്തിനും വര്‍ണത്തിനും ലിംഗത്തിനും വിശ്വാസത്തിനും രാജ്യങ്ങള്‍ക്കും അതീതമാണ്. ആര്‍ക്കും യോഗ പിന്‍തുടരാം. നമുക്ക് ആരോഗ്യവും പ്രതീക്ഷയും മെച്ചപ്പെടുത്താനാകുമെങ്കില്‍ ലോകം ആരോഗ്യം നിലനിര്‍ത്തുന്നതില്‍ വിജയിക്കുകയും സന്തോഷപൂര്‍ണമായ മാനവികത നേടിയെടുക്കുകയും ചെയ്യുന്ന കാലം വിദൂരമല്ല. ഇതു യാഥാര്‍ഥ്യമാക്കാന്‍ നമ്മെ സഹായിക്കാന്‍ തീര്‍ച്ചയായും യോഗയ്ക്കു കഴിയും. ‘ബോധമുള്ള പൗരന്‍മാരെന്ന നിലയില്‍ നാം യോജിപ്പോടെ കുടുംബമായും സമൂഹമായും മുന്നോട്ടു നീങ്ങും. ‘വീട്ടില്‍ യോഗ, കുടുംബത്തോടൊപ്പം യോഗ’ പദ്ധതി നമ്മുടെ ജീവിതത്തിന്റെ ഭാഗമാക്കാന്‍ നാം ശ്രമിക്കും. ഇക്കാര്യത്തില്‍ നാം തീര്‍ച്ചയായും വിജയിക്കുകയും ചെയ്യും’, പ്രധാനമന്ത്രി കൂട്ടിച്ചേര്‍ത്തു.
പബ്ലിക് എന്റര്പ്രൈസസ് സെലക്ഷന് ബോര്ഡിന്റെ 1987 മാര്ച്ച് 3 ലെ തീരുമാനങ്ങള് ഭേദഗതി ചെയ്യാന് അനുമതി

പബ്ലിക് എന്റര്പ്രൈസസ് സെലക്ഷന് ബോര്ഡിന്റെ 1987 മാര്ച്ച് 3 ലെ തീരുമാനങ്ങള് ഭേദഗതികള് ചെയ്യാനുള്ള നിര്ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്ചേര്ന്ന കേന്ദ്രമന്ത്രിസഭായോഗം മുന്കാല പ്രാബല്യത്തോടെ അംഗീകാരം നല്കി. കേന്ദ്ര പൊതു മേഖലാ സ്ഥാപനങ്ങളിലേക്ക് സംസ്ഥാന പൊതു മേഖലാ സ്ഥാപനങ്ങളില്നിന്നും സ്വകാര്യ മേഖലയില്നിന്നും അഞ്ചുവര്ഷത്തേക്ക് ഉദ്യോഗാര്ത്ഥികളെ നിയമിക്കാമെന്നും പബ്ലിക് എന്റര്പ്രൈസ് സെലക്ഷന് ബോര്ഡിലെ ചെയര് പേഴസണ്, അംഗങ്ങള് എന്നിവര്ക്ക് ചുമതലയേല്ക്കുന്നതുമുതല് മൂന്നുവര്ഷം വരെയോ, 65 വയസ്സ് തികയുന്നതുവരെയോ, മറ്റ് ഉത്തരവുകള് വരുന്നതുവരേയോ ഏതാണോ ആദ്യം പദവിയില് തുടരാമെന്നതുമാണ് ഭേദഗതിചെയ്ത വ്യവസ്ഥകള്.
അഞ്ച് ഐസറുകള്‍ സ്ഥാപിക്കുന്നതിനുള്ള തുക പുതുക്കി നിശ്ചയിച്ചു.

കേരളത്തിലെ തിരുവനന്തപുരം,പൂന, ഭോപ്പാല്‍, മൊഹിലി, കൊല്‍ക്കത്ത എന്നിവിടങ്ങളില്‍ അഞ്ച് ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് സയന്‍സ് എജ്യൂക്കേഷന്‍ റിസര്‍ച്ച് (ISER) സ്ഥാപനങ്ങള്‍ ആരംഭിക്കുന്നതിനുള്ള തുക പുതുക്കി നിശ്ചയിച്ചു. ആദ്യം 2500 കോടി രൂപയായി നിശ്ചയിച്ചിരുന്നത് 4799 രൂപയാക്കി പുതുക്കി നിശ്ചയിക്കാനാണ് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രി സഭാ യോഗം തീരുമാനിച്ചത്. 9275 വിദ്യാര്‍ത്ഥികള്‍, 978 അദ്ധ്യാപകര്‍, 1020 അനദ്ധ്യാപകര്‍ എന്നിവരോട് കൂടി 2018-2019 ല്‍ ഈ ഐസറുകള്‍ പൂര്‍ണ്ണതോതില്‍ പ്രവര്‍ത്തന സജ്ജമാക്കാനാണ് പരിപാടി.
കോമൺവെൽത്ത് ഗെയിംസ്: ഹൈ ജമ്പിൽ ആദ്യ മെഡല്‍ നേടിയ തേജസ്വിൻ ശങ്കറിന്  പ്രധാനമന്ത്രിയുടെ അഭിനന്ദനം

ബർമിംഗ്ഹാം കോമൺവെൽത്ത് ഗെയിംസിൽ ഹൈ ജമ്പിൽ ആദ്യ മെഡല്‍ നേടിയ തേജസ്വിൻ ശങ്കറിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. പ്രധാനമന്ത്രി ട്വീറ്റ് ചെയ്തു; തേജസ്വിൻ ശങ്കർ ചരിത്രം സൃഷ്ടിച്ചു. കോമൺവെൽത്ത് ഗെയിംസിൽ നമ്മുടെ ആദ്യത്തെ ഹൈ ജമ്പ് മെഡൽ അവൻ നേടി. വെങ്കല മെഡൽ നേടിയ അദ്ദേഹത്തിന് അഭിനന്ദനങ്ങൾ. അദ്ദേഹത്തിന്റെ പരിശ്രമത്തിൽ അഭിമാനിക്കുന്നു. അദ്ദേഹത്തിന്റെ ഭാവി പ്രവർത്തനങ്ങൾക്ക് ആശംസകൾ. അദ്ദേഹം വിജയങ്ങൾ കൈവരിക്കട്ടെ.
പ്രധാനമന്ത്രിയുടെ ഇസ്രായേല്‍, ജര്‍മനി സന്ദര്‍ശനം

പ്രധാനമന്ത്രി ശ്രീ. നരേന്ദ്ര മോദി 2017 ജൂലൈ നാലു മുതല്‍ ആറു വരെ ഇസ്രായേല്‍ സന്ദര്‍ശിക്കും. ജി-20 ഉച്ചകോടിയില്‍ പങ്കെടുക്കാനായി അദ്ദേഹം 2017 ജൂലൈ ആറു മുതല്‍ എട്ടുവരെ ജര്‍മനിയിലെ ഹാംബര്‍ഗും സന്ദര്‍ശിക്കും. ഒന്നിലേറെ ഫേസ്ബുക്ക് പോസ്റ്റുകളിലായി പ്രധാനമന്ത്രി വിശദീകരിച്ചു: ‘ഞാന്‍ 2017 ജൂലൈ നാലു മുതല്‍ ആറു വരെ പ്രധാനമന്ത്രി ബെഞ്ചമില്‍ നെതന്യാഹുവിന്റെ ക്ഷണം സ്വീകരിച്ച് ഇസ്രായേല്‍ സന്ദര്‍ശിക്കും. ഇസ്രായേല്‍ സന്ദര്‍ശിക്കുന്ന ആദ്യ ഇന്ത്യന്‍ പ്രധാനമന്ത്രിയെന്ന നിലയില്‍ ഇരു രാജ്യങ്ങളിലെയും ജനങ്ങളെ അടുപ്പിക്കുന്നതിനായി ഈ സന്ദര്‍ശനം ഉപകരിക്കുമെന്ന പ്രതീക്ഷയിലാണു ഞാന്‍. ഇന്ത്യയും ഇസ്രായേലും തമ്മിലുള്ള നയതന്ത്രബന്ധം 25 വര്‍ഷം പൂര്‍ത്തിയാക്കുകയാണ്. നാം തമ്മിലുള്ള പങ്കാളിത്തത്തിന്റെ എല്ലാ വശങ്ങളെക്കുറിച്ചും അതോടൊപ്പം പരസ്പര നേട്ടത്തിനായി വിവിധ മണ്ഡലങ്ങളില്‍ ബന്ധം ശക്തിപ്പെടുത്തുന്നതിനെക്കുറിച്ചും പ്രധാനമന്ത്രി നെതന്യാഹുവുമായി ഞാന്‍ വിശദമായി ചര്‍ച്ച ചെയ്യും. തീവ്രവാദം പോലുള്ള പ്രധാനപ്പെട്ട പൊതു വെല്ലുവിളികളും ചര്‍ച്ചാവിഷയമാകും. കഴിഞ്ഞ വര്‍ഷം ന്യൂഡെല്‍ഹിയില്‍ ആതിഥ്യമരുളിയ പ്രസിഡന്റ് റ്യൂവെന്‍ റുവി റിവ്‌ലിനെയും മറ്റു മുതിര്‍ന്ന നേതാക്കളെയും ഞാന്‍ കാണും. ഇസ്രയേലി സമൂഹത്തിന്റെ പരിച്ഛേദവുമായി ആശയവിനിമയം നടത്താനുള്ള അവസരവും എനിക്കു ലഭിക്കും. ഇരു രാജ്യങ്ങളിലെയും ജനങ്ങളെ പരസ്പരം ബന്ധിപ്പിക്കുന്നതില്‍ നിര്‍ണായകമായ ഇസ്രായേലിലെ ഇന്ത്യന്‍ സമൂഹവുമായി ഇടപഴകാന്‍ ഏറെ പ്രതീക്ഷയോടെ കാത്തിരിക്കുകയാണ്. സാമ്പത്തിക രംഗത്ത്, ബിസിനസ് വികസിപ്പിക്കുകയും നിക്ഷേപസഹകരണം മെച്ചപ്പെടുത്തുകയും ചെയ്യുക എന്ന ഇരു രാഷ്ട്രങ്ങളുടെയും താല്‍പര്യമനുസരിച്ച് ഇന്ത്യന്‍, ഇസ്രായേലി സി.ഇ.ഒമാരുമായും സ്റ്റാര്‍ട്ടപ്പുകാരുമായും ഞാന്‍ സംവദിക്കും. സാങ്കേതികരംഗത്തും പുതിയ കണ്ടുപിടിത്തങ്ങളുടെ കാര്യത്തിലും ഇസ്രായേലിനുള്ള മുന്‍കൈ മനസ്സിലാക്കാന്‍ ഓണ്‍സൈറ്റ് സന്ദര്‍ശനങ്ങള്‍ സഹായകമാകുമെന്നു ഞാന്‍ പ്രതീക്ഷിക്കുന്നു. മാനവ ചരിത്രത്തിലെ ഏറ്റവും വലിയ ദുരന്തങ്ങളിലൊന്നായ വംശഹത്യക്ക് ഇരയാക്കപ്പെട്ടവരുടെ ഓര്‍മകള്‍ക്കു മുന്നില്‍ ആദരവ് അര്‍പ്പിക്കാനായി യാദ് വാഷെം സ്മാരക മ്യൂസിയവും ഞാന്‍ സന്ദര്‍ശിക്കും. പിന്നീട്, 1918ല്‍ ഹൈഫ സ്വതന്ത്രമാക്കാനായി ജീവന്‍ ബലിയര്‍പ്പിച്ച ഇന്ത്യന്‍ സൈനികര്‍ക്ക് ആദരാഞ്ജലിയര്‍പ്പിക്കും. ജൂലൈ ആറിന്, ജര്‍മനി ആതിഥ്യം വഹിക്കുന്ന ജി-20 ഉച്ചകോടിയില്‍ പങ്കെടുക്കുന്നതിനായി ഹാംബര്‍ഗിലേക്കു തിരിക്കും. സാമ്പത്തിക വളര്‍ച്ച, സുസ്ഥിര വികസനം, സമാധാനം, സ്ഥിരത എന്നിവയെ ബാധിക്കുന്ന വിധത്തില്‍ ലോകത്തെ ഗ്രസിച്ചിരിക്കുന്ന പ്രധാന പ്രശ്‌നങ്ങള്‍ സംബന്ധിച്ചു നേതാക്കളുമായി ജൂലൈ ഏഴ്, എട്ട് തീയതികളില്‍ ചര്‍ച്ച നടത്തും. കഴിഞ്ഞ വര്‍ഷത്തെ ഹാങ്‌സു ഉച്ചകോടിയില്‍ കൈക്കൊണ്ട തീരുമാനങ്ങളില്‍ ഉണ്ടായിട്ടുള്ള പുരോഗതി വിലയിരുത്തുകയും ഭീകരവാദം, കാലാവസ്ഥ, സുസ്ഥിര വികസനം, വളര്‍ച്ചയും വ്യാപാരവും, ഡിജിറ്റല്‍വല്‍ക്കരണം, ആരോഗ്യം, തൊഴില്‍, കുടിയേറ്റം, സ്ത്രീശാക്തീകരണം, ആഫ്രിക്കയുമായുള്ള സഹകരണം എന്നീ കാര്യങ്ങളെക്കുറിച്ചു ചര്‍ച്ച നടത്തുകയും ചെയ്യും. മുന്‍പു ചെയ്തിട്ടുള്ളതുപോലെ ഉച്ചകോടിക്കിടെ നേതാക്കളെ കാണാനും പരസ്പര താല്‍പര്യമുള്ള ഉഭയകക്ഷി വിഷയങ്ങള്‍ ചര്‍ച്ച ചെയ്യാനുമുള്ള അവസരത്തിനായും ഞാന്‍ കാത്തിരിക്കുകയാണ്.’
പ്രധാനമന്ത്രി ആയുഷ്മാൻ ഭാരത്- പി എം ജെ എ വൈ റാഞ്ചിയിൽ ഉദ്‌ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി ഇന്ന് ജാർഖണ്ഡിലെ റാഞ്ചിയിൽ ആരോഗ്യ ഇൻഷുറൻസ് പദ്ധതിയായ -ആയുഷ്മാൻ ഭാരത്-പ്രധാനമന്ത്രി ജന ആരോഗ്യ യോജന ഉദ്ഘാനം ചെയ്തു. ഒരു വമ്പിച്ച പൊതുയോഗത്തിൽ പി എം ജെ എ വൈ ഉദ്‌ഘാടനം ചെയ്യാൻ വേദിയിൽ എത്തുന്നതിന് മുൻപ് പ്രധാനമന്ത്രി പദ്ധതിയെ കുറിച്ചുള്ള ഒരു പ്രദർശനം സന്ദർശിച്ചു. അതേ ചടങ്ങിൽ വച്ച് പ്രധാനമന്ത്രി ചൈബാസ , കോഡെർമ എന്നീ മെഡിക്കൽ കോളേജുകളുടെ തറക്കൽറ്റു കൊടുള്ള ഫലകവും അനാവരണം ചെയ്തു . 10 ആരോഗ്യ സൗഖ്യ കേന്ദ്രങ്ങളുടെ ഉദ്‌ഘാടനവും അദ്ദേഹം നിർവ്വഹിച്ചു . തദവസരത്തിൽ സംസാരിക്കവെ , സമൂഹത്തിലെ പാവപ്പെട്ടവരിൽ പാവപ്പെട്ടവർക്കും , അവശ ജനവിഭാഗങ്ങൾക്കും മെച്ചപ്പെട്ട ആരോഗ്യ പരിചരണവും , ചികിത്സയും ലഭ്യമാക്കുക എന്ന ഉദ്ദേശ്യത്തോടെയാണ് ഈ പദ്ധതി കൊണ്ട് വന്നിട്ടുള്ളതെന്ന് പ്രധാനമന്ത്രി പറഞ്ഞു. ഓരോ കുടുംബത്തിനും പ്രതിവർഷം 5 ലക്ഷം രൂപയുടെ ആരോഗ്യ പരിരക്ഷ ഉറപ്പാക്കുന്ന 50 കോടി ജനങ്ങൾക്ക് പ്രയോജനപ്പെടുന്ന ഈ പദ്ധതി ലോകത്തെ തന്നെ ഏറ്റവും വലിയ ഇൻഷുറൻസ് പദ്ധതിയാണെന്നു അദ്ദേഹം പറഞ്ഞു. ഈ പദ്ധതിയുടെ മൊത്തം ഗുണഭോക്താക്കളുടെ എണ്ണം ഏകദേശം യൂറോപ്യൻ യൂണിയന്റെ ജനസംഖ്യയ്യ്‌ക്കോ അല്ലെങ്കിൽ അമേരിക്ക, കാനഡ, മെക്സിക്കോ എന്നീ രാജ്യങ്ങളുടെ മൊത്തം ജനസംഖ്യയ്യ്‌ക്കോ തുല്യമാണെന്ന് അദ്ദേഹം ചൂണ്ടിക്കാട്ടി. ആയുഷ്മാൻ ഭാരത്തിന്റെ ആദ്യ ഭാഗം – ആരോഗ്യ , സൗഖ്യ കേന്ദ്രങ്ങൾ ഉദ്‌ഘാടനം ചെയ്തത് ബാബ സാഹേബ് അംബേദ്ക്കറുടെ ജന്മ വാര്ഷികത്തിനും , രണ്ടാം ഭാഗമായ ആരോഗ്യ ഇൻഷുറൻസ് പദ്ധതി ദീനദയാൽ ഉപാധ്യായയുടെ ജന്മ വാർഷികത്തിന് രണ്ടു ദിവസം മുൻപുമാണെന്ന് പ്രധാനമന്ത്രി പറഞ്ഞു. പി എം ജെ എ വൈ എത്ര സമഗ്രമാണെന്ന് വിവരിച് കൊണ്ട് , അത് കാൻസർ , ഹൃദ്രോഗം തുടങ്ങിയ ഗുരുതര രോഗങ്ങൾ ഉൾപ്പെടെ 1300 രോഗങ്ങൾക്ക് പ്രയോജനപ്പെടുമെന്ന് പ്രധാനമന്ത്രി വ്യക്തമാക്കി. സ്വകാര്യ ആശുപത്രികളും ഈ പദ്ധതിയുടെ ഭാഗമായിരിക്കുമെന്ന് അദ്ദേഹം പറഞ്ഞു. 5 ലക്ഷം രൂപയെന്ന തുക എല്ലാ പരിശോധനകളും , മരുന്നുകളും , ആശുപത്രിയിൽ കിടക്കുന്നതിന് മുൻപുള്ള ചെലവുകൾ മുതലായവ ഉൾപ്പെടും. ഈ പദ്ധതിയെ കുറിച്ച് കൂടുതൽ അറിയാൻ ജനങ്ങൾക്ക് 14555 എന്ന നമ്പർ ഡയല് ചെയ്യുകയോ അല്ലെങ്കിൽ അടുത്തുള്ള പൊതു സേവന കേന്ദ്രത്തിൽ നിന്നോ ലഭ്യമാകും . പി എം ജെ എ വൈയുടെ ഭാഗമായ സംസ്ഥാനങ്ങളിലെ ജനങ്ങൾക്ക് അവർ ഏതു സംസ്ഥാനത്തു് പോയാലും ഈ പദ്ധതിയുടെ പ്രയോജനം ലഭിക്കും. ഇത് വരെ രാജ്യത്തു് അങ്ങോളമിങ്ങോളം പതിമൂവായിരത്തിലധികം ആശുപത്രികൾ ഈ പദ്ധതിയിൽ ചേർന്ന് കഴിഞ്ഞു. ഇന്ന് ഉദ്‌ഘാടനം ചെയ്ത 10 ആരോഗ്യ സൗഖ്യ കേന്ദ്രങ്ങളെക്കുറിച്ചും പ്രധാനമന്ത്രി സംസാരിച്ചു. ഇത്തരം കേന്ദ്രങ്ങളുടെ എണ്ണം രാജ്യത്തു് 2300 ആയതായി അദ്ദേഹം പറഞ്ഞു. രാജ്യത്തു് അടുത്ത നാല് വർഷത്തിനകം ഇത്തരം 1. 5 ലക്ഷം കേന്ദ്രങ്ങൾ സ്ഥാപിക്കുകയാണ് ലക്ഷ്യമെന്ന് അദ്ദേഹം പറഞ്ഞു. രാജ്യത്തെ ആരോഗ്യ രംഗം മെച്ചപ്പെടുത്താനുള്ള സമഗ്ര സമീപനത്തിനാണ് കേന്ദ്ര ഗവണ്മെന്റ് ശ്രമിക്കുന്നതെന്ന് പ്രധാനമന്ത്രി പറഞ്ഞു. താങ്ങാവുന്ന ആരോഗ്യ പരിചരണത്തിനും , പ്രതിരോധ പരിചരണത്തിനും ഒരു പോലെ പ്രാധാന്യമാണ് ഗോവെർന്മെമുണ്ട് നൽകുന്നതെന്ന് അദ്ദേഹം വ്യക്തമാക്കി. പി എം ജെ എ വൈ യിൽ ഉൾപ്പെട്ടിട്ടുള്ള എല്ലാവരുടെയും ശ്രമഫലമായും , ഡോക്ടർമാർ, നേഴ്സ് മാർ , ആരോഗ്യസേവന ദാതാക്കൾ , ആശാ , എ എൻ എം വർക്കർമാർ മുതലായവരുടെ സമർപ്പണബോധവും വഴി ഈ പദ്ധതി ഒരു വാൻ വിജയമാകുമെന്ന് പ്രധാനമന്ത്രി പറഞ്ഞു.
ഗംഗാനദി (പുനരുജ്ജീവിപ്പിക്കല്‍, സംരക്ഷിക്കല്‍, പരിപാലിക്കല്‍) അധികാരപ്പെടുത്തല്‍ ഉത്തരവ്, 2016ന് കേന്ദ്ര മന്ത്രിസഭയുടെ അംഗീകാരം

ഗംഗാനദി (പുനരുജ്ജീവിപ്പിക്കല്‍, സംരക്ഷിക്കല്‍, പരിപാലിക്കല്‍) അധികാരപ്പെടുത്തല്‍ ഉത്തരവ്, 2016ന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭ അംഗീകാരം നല്‍കി. ഫാസ്റ്റ് ട്രാക്ക് മാതൃകയില്‍ നയപരമായ തീരുമാനം കൈക്കൊള്ളാനും തീരുമാനങ്ങള്‍ നടപ്പാക്കാനുമുള്ള വ്യവസ്ഥകള്‍ ഉത്തരവിലുണ്ട്. ഇതോടെ ശുദ്ധമായ ഗംഗയ്ക്കുള്ള ദേശീയ ദൗത്യ(എന്‍.എം.സി.ജി.)ത്തിനു ഉത്തരവാദിത്തപൂര്‍വം സ്വതന്ത്രമായി പ്രവര്‍ത്തിക്കാന്‍ അവസരം ലഭിക്കും. പരിസ്ഥിതി(സംരക്ഷണ) നിയമം, 1986 പ്രകാരമുള്ള അധികാരങ്ങളോടെ പദ്ധതിക്ക് ഒരു പ്രത്യേക ദൗത്യമെന്ന പദവി നല്‍കാനും തീരുമാനിച്ചു. ഗംഗ പുനരുജ്ജീവിപ്പിക്കല്‍ പദ്ധതിയുടെ നടത്തിപ്പിന്റെ വേഗം കൂട്ടാന്‍ സാധിക്കുംവിധം സാമ്പത്തികവും ഭരണപരവുമായ അധികാരങ്ങളുടെ വികേന്ദ്രീകരണവും സാധ്യമാക്കിയിട്ടുണ്ട്. സവിശേഷതകള്‍: ഉത്തരവ് താഴെ പറയുന്ന ഉദ്ദേശ്യങ്ങള്‍ ഉള്‍ക്കൊള്ളുന്നതാണ്. 1. നിലവിലുള്ള എന്‍.ജി.ആര്‍.ബി.യുടെ സ്ഥാനത്ത് ബഹുമാനപ്പെട്ട പ്രധാനമന്ത്രി അധ്യക്ഷനായുള്ള ഗംഗാനദിക്കായുള്ള ദേശീയ കൗണ്‍സില്‍ (പുനരുജ്ജീവിപ്പിക്കല്‍, സംരക്ഷിക്കല്‍, പരിപാലിക്കല്‍) സ്ഥാപിക്കുക. ഗംഗാനദീതടം പുനരുജ്ജീവിപ്പിക്കുകയും മാലിന്യമുക്തമാക്കുകയും ചെയ്യുന്നതിനുള്ള ഉത്തരവാദിത്തം കൗണ്‍സിലിന് ആയിരിക്കും. 2. പ്രവര്‍ത്തനം ഫലപ്രദമായി നടപ്പാക്കപ്പെടുന്നുവെന്ന് ഉറപ്പാക്കാന്‍ ബഹുമാനപ്പെട്ട ജലവിഭവ, നദീവികസന, ഗംഗ പുനരുജ്ജീവന മന്ത്രി അധ്യക്ഷസ്ഥാനത്തുള്ള ശാക്തീകരിക്കപ്പെട്ട ദൗത്യസംഘം രൂപീകരിക്കുക. ഈ സംഘം ബന്ധപ്പെട്ട കേന്ദ്ര മന്ത്രാലയങ്ങളുടെയും സംസ്ഥാന മന്ത്രിസഭകളുടെയും പ്രവര്‍ത്തനം ഏകോപിപ്പിക്കും. 3. പരിസ്ഥിതി (സംരക്ഷണ) നിയമം, 1986 പ്രകാരമുള്ള അധികാരങ്ങള്‍ എന്‍.എം.സി.ജിക്കു നല്‍കുക 4. തങ്ങളുടെ അധികാര പരിധിയിലുള്ള ജില്ലാതല ഗംഗാ സംരക്ഷണ സമിതികളെ നിയന്ത്രിക്കുന്നതിനും അതതു സംസ്ഥാനതലത്തില്‍ നടക്കേണ്ട പ്രവര്‍ത്തനങ്ങള്‍ക്കു മേല്‍നോട്ടം വഹിക്കുന്നതിനുമായി സംസ്ഥാനതല ഗംഗാ സമിതികള്‍ രൂപീകരിക്കുക. 5. പ്രാദേശികമായി ഗംഗ നേരിടുന്ന നാശഭീഷണികള്‍ക്കു പരിഹാരം കാണാനും ജലം ശുദ്ധമാണെന്ന് ഉറപ്പുവരുത്താനും ഗംഗയുടെ തീരം ഉള്‍പ്പെടുന്ന എല്ലാ ജില്ലകളിലും ജില്ലാതല ഗംഗാ സമിതികള്‍ രൂപീകരിക്കുക. പുതിയ പരിഷ്‌കാരം ഗംഗാശുചീകരണ പ്രവര്‍ത്തനം ഊര്‍ജിതമാക്കാന്‍ സഹായകമാകുമെന്നാണു പ്രതീക്ഷിക്കുന്നത്.
മഹാകാളി നദിക്ക് കുറുകെ ധാർചുലയിൽ പാലം നിർമ്മിക്കുന്നതിന് ഇന്ത്യയും നേപ്പാളും തമ്മിലുള്ള ധാരണാപത്രത്തിന് കേന്ദ്ര മന്ത്രിസഭയുടെ  അംഗീകാരം

മഹാകാളി നദിക്ക് കുറുകെ ധാർചുലയിൽ പാലം നിർമ്മിക്കുന്നതിന് ഇന്ത്യയും നേപ്പാളും തമ്മിലുള്ള ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ഇന്ന് ചേർന്ന കേന്ദ്ര മന്ത്രിസഭായോഗം അംഗീകാരം നൽകി. ധാരണാപത്രം ഒപ്പിടുന്നതോടെ ഇരുരാജ്യങ്ങളും തമ്മിലുള്ള നയതന്ത്രബന്ധം കൂടുതൽ മെച്ചപ്പെടും. പശ്ചാത്തലം: ഒരു തുറന്ന അതിർത്തിയുള്ള അടുത്ത അയൽക്കാർ എന്ന നിലയിൽ, ഇന്ത്യയ്ക്കും നേപ്പാളിനുമിടയിൽ സൗഹൃദത്തിന്റെയും സഹകരണത്തിന്റെയും , ബന്ധുത്വത്തിന്റെയും സംസ്‌കാരത്തിന്റെയും ജനങ്ങൾ തമ്മിലുള്ള ആഴത്തിൽ വേരൂന്നിയ സവിശേഷ ബന്ധമാണ് . ഇന്ത്യയും നേപ്പാളും സാർക്ക്, ബിംസ്‌റ്റെക് തുടങ്ങിയ വ്യത്യസ്‌ത പ്രാദേശിക ഫോറങ്ങളിലും, ആഗോള വേദികളിലും ഒരുമിച്ച് പ്രവർത്തിക്കുന്നു.
പുനര്‍ നിര്‍മ്മാണത്തിനും വികസനത്തിനുമായുള്ള യൂറോപ്യന്‍ ബാങ്കില്‍ ഇന്ത്യ അംഗത്വമെടുക്കും

പുനര്‍ നിര്‍മ്മാണത്തിനും വികസനത്തിനുമായുള്ള യൂറോപ്യന്‍ ബാങ്കില്‍ (ഇ.ബി.ആര്‍.ഡി) ഇന്ത്യയ്ക്ക് അംഗത്വം എടുക്കാനുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഇതിലേയ്ക്ക് ആവശ്യമായ നടപടികള്‍ കേന്ദ്ര ധനമന്ത്രാലയത്തിന് കീഴിലുള്ള സാമ്പത്തിക കാര്യ വകുപ്പ് കൈക്കൊള്ളും. അംഗത്വം കൊണ്ടുള്ള ഗുണങ്ങള്‍ · ഇ.ബി.ആര്‍.ഡി. യിലെ അംഗത്വം ഇന്ത്യയുടെ അന്താരാഷ്ട്ര പ്രതിച്ഛായയ്ക്ക് മാറ്റ് കൂട്ടുകയും ബാങ്കിലെ മറ്റ് അംഗരാജ്യങ്ങളുടെ ഇടപാടുകളുമായി കൂടുതല്‍ അടുപ്പിക്കുകയും ചെയ്യും. · ഇന്ത്യയുടെ നിക്ഷേപ സാദ്ധ്യതകള്‍ക്ക് കുതിപ്പേകും. · നിര്‍മ്മാണം, സേവന രംഗം, വിവര സാങ്കേതിക വിദ്യ ഊര്‍ജ്ജം തുടങ്ങിയ മേഖലകളില്‍ സംയുക്ത ധനസഹായ സാധ്യതകള്‍ക്ക് ഇന്ത്യയും ഇ.ബി.ആര്‍.ഡി. യും തമ്മിലുള്ള സഹകരണം വഴിയൊരുക്കും. · ഇ.ബി.ആര്‍.ഡി. യിലെ അംഗരാജ്യങ്ങളുടെ സ്വകാര്യ മേഖലാ വികസനമാണ് ബാങ്കിന്റെ മുഖ്യ പ്രവര്‍ത്തന രംഗം. ബാങ്കിലെ അംഗത്വം വഴി ലഭിക്കുന്ന സാങ്കേതിക സഹായം ഇന്ത്യയിലെ സ്വകാര്യ മേഖലയുടെ വികസനത്തിന് പ്രയോജനപ്പെടും. · രാജ്യത്ത് മെച്ചപ്പെട്ട നിക്ഷേപ അന്തരീക്ഷം സൃഷ്ടിക്കാന്‍ ഇത് സഹായകരമാകും · ഇന്ത്യന്‍ കമ്പനികളുടെ മത്സരക്ഷമതാ ശേഷി വര്‍ദ്ധിപ്പിക്കുന്നതോടൊപ്പം അന്താരാഷ്ട്ര വിപണികളില്‍ ബിസിനസ്സ് അവസരങ്ങള്‍, സംഭരണ പ്രക്രിയകള്‍, കണ്‍സെള്‍ട്ടന്‍സി ജോലികള്‍ മുതലായവ കൂടുതലായി ലഭിക്കാനും ഇ.ബി.ആര്‍.ഡി. അംഗത്വം വഴിയൊരുക്കും. · ഒരു ഭാഗത്ത് ഇന്ത്യന്‍ പ്രൊഫഷണലുകള്‍ക്ക് പുതിയ പാത വെട്ടിത്തുറക്കുന്നതൊടൊപ്പം മറുഭാഗത്ത് ഇന്ത്യയില്‍ നിന്നുള്ള കയറ്റുമതിക്ക് പ്രോത്സാഹനവും നല്‍കും. · വര്‍ദ്ധിച്ച തോതിലുള്ള സാമ്പത്തിക പ്രവര്‍ത്തനങ്ങള്‍ തൊഴിലവസരങ്ങളും സൃഷ്ടിക്കും. · ഇന്ത്യന്‍ പൗരന്മാര്‍ക്ക് ബാങ്കില്‍ തൊഴിലവസരങ്ങളും ലഭിക്കും. സാമ്പത്തിക വിവക്ഷകള്‍ ഇ.ബി.ആര്‍.ഡി. യില്‍ അംഗത്വം ലഭിക്കുന്നതിനുള്ള ഏറ്റവും കുറഞ്ഞ പ്രാരംഭ നിക്ഷേപം ഒരു ദശലക്ഷം യൂറോയാണ്. ഏറ്റവും കുറഞ്ഞ സംഖ്യയായ നൂറ് ഓഹരികള്‍ വാങ്ങിയാല്‍ എന്ന അനുമാനത്തിന്റെ അടിസ്ഥാനത്തിലാണ് ഈ കണക്ക്. എന്നാല്‍ കൂടുതല്‍ ഓഹരികള്‍ വാങ്ങിയാല്‍ അതനുസരിച്ച് തുകയും കൂടും. ബാങ്കില്‍ അംഗത്വം എടുക്കുന്നതിന് തത്വത്തിലുള്ള അംഗീകാരമാണ് കേന്ദ്ര മന്ത്രിസഭ നല്‍കിയിട്ടുള്ളത്. പശ്ചാത്തലം പുനര്‍ നിര്‍മ്മാണത്തിനും വികസനത്തിനുമായുള്ള യൂറോപ്യന്‍ ബാങ്കില്‍ (ഇ.ബി.ആര്‍.ഡി) അംഗത്വം നേടുന്നത് സംബന്ധിച്ച വിവരം ഗവണ്‍മെന്റിന്റെ പരിഗണനയിലായിരുന്നു. കഴിഞ്ഞ വര്‍ഷങ്ങളില്‍ മതിപ്പ് ഉളവാക്കിയ രാജ്യത്തിന്റെ സാമ്പത്തിക വളര്‍ച്ചയും, ആഗോള രംഗത്തെ മെച്ചപ്പെട്ട പ്രതിഛായയും കണക്കിലെടുക്കുമ്പോള്‍ ലോകബാങ്ക്, ഏഷ്യന്‍ വികസന ബാങ്ക്, ആഫ്രിക്കന്‍ വികസന ബാങ്ക് മുതലായ ബഹുതല വികസന ബാങ്കുകളുമായുള്ള സഹകരണത്തിന് പുറമെ രാജ്യാന്തര വികസന വേദികളില്‍ ഇന്ത്യയുടെ സാന്നിദ്ധ്യം കൂടുതല്‍ വ്യാപിപ്പിക്കുന്നത് ഉചിതമായിരിക്കുമെന്ന് കണ്ടെത്തി. ഈ പശ്ചാത്തലത്തിലാണ് ഏഷ്യന്‍ അടിസ്ഥാന സൗകര്യ നിക്ഷേപ ബാങ്കിലും (എ.ഐ.ഐ.ബി) നവ വികസന ബാങ്കിലും (എന്‍.ഡി.ബി) ചേരാന്‍ നേരത്തെ തീരുമാനിച്ചത്.
ഇന്ത്യയുടെ ജി 20 പ്രസിഡൻസിയുമായി ബന്ധപ്പെട്ട വശങ്ങൾ   പ്രധാനമന്ത്രിയുടെ അധ്യക്ഷതയിൽ ചേർന്ന  ഗവർണർമാരുടെയും മുഖ്യമന്ത്രിമാരുടെയും ലഫ്റ്റനന്റ് ഗവർണർമാരുടെയും വീഡിയോ സമ്മേളനം ചർച്ച ചെയ്തു

ഇന്ത്യയുടെ ജി 20 പ്രസിഡൻസിയുമായി ബന്ധപ്പെട്ട വശങ്ങൾ ചർച്ച ചെയ്യാൻ ഇന്ന് വിളിച്ചു ചേർത്ത സംസ്ഥാന ഗവർണർമാരുടെയും മുഖ്യമന്ത്രിമാരുടെയും കേന്ദ്ര ഭരണ പ്രദേശങ്ങളിലെ ലെഫ്റ്റനന്റ് ഗവർണർമാരുടെയും വീഡിയോ യോഗത്തിൽ പ്രധാനമന്ത്രി ശ്രീ നരേന്ദ്ര മോദി അധ്യക്ഷത വഹിച്ചു. ഇന്ത്യയുടെ ജി20 പ്രസിഡൻസിരാജ്യത്തിന് മൊത്തത്തിൽ അവകാശപ്പെട്ടതാണെന്നും രാജ്യത്തിന്റെ കരുത്ത് പ്രകടിപ്പിക്കാനുള്ള അതുല്യമായ അവസരമാണിതെന്നും പ്രധാനമന്ത്രി തന്റെ പരാമർശത്തിൽ പറഞ്ഞു. കൂട്ടായ പ്രവർത്തനങ്ങളുടെ പ്രാധാന്യം പ്രധാനമന്ത്രി ഊന്നിപ്പറയുകയും വിവിധ ജി 20 സമ്മേളനങ്ങളുടെ സംഘാടനത്തിൽ സംസ്ഥാനങ്ങളുടെ / കേന്ദ്ര ഭരണ പ്രദേശങ്ങളുടെ സഹകരണം തേടുകയും ചെയ്തു. സാമ്പ്രദായികമായ വലിയ മെട്രോ നഗരങ്ങൾക്കപ്പുറം ഇന്ത്യയുടെ ഇതര ഭാഗങ്ങൾ പ്രദർശിപ്പിക്കാൻ ജി 20 പ്രസിഡൻസി സഹായിക്കുമെന്നും അങ്ങനെ നമ്മുടെ രാജ്യത്തിന്റെ ഓരോ ഭാഗത്തിന്റെയും പ്രത്യേകത പുറത്തുകൊണ്ടുവരൻ കഴിയുമെന്നും അദ്ദേഹം ചൂണ്ടിക്കാട്ടി. ഇന്ത്യയുടെ ജി 20 പ്രസിഡൻസി കാലത്ത് ഇന്ത്യയിലേക്ക് വരുന്ന ധാരാളം സന്ദർശകരെയും , വിവിധ പരിപാടികളിൽ അന്താരാഷ്ട്ര മാധ്യമ ശ്രദ്ധ കേന്ദ്രീകരിക്കുന്നതിനെയും എടുത്തുകാണിച്ചുകൊണ്ട്, ആകർഷകമായ ബിസിനസ്സ്, നിക്ഷേപം, ടൂറിസം കേന്ദ്രങ്ങളായി തങ്ങളെത്തന്നെ പുനർനാമകരണം ചെയ്യുന്നതിന് സംസ്ഥാനങ്ങളും കേന്ദ്ര ഭരണ പ്രദേശങ്ങളും ഈ അവസരം പ്രയോജനപ്പെടുത്തേണ്ടതിന്റെ പ്രാധാന്യത്തിന് പ്രധാനമന്ത്രി അടിവരയിട്ടു. ജി 20 പരിപാടികളിൽ ഗോവെർന്മെന്റിന്റെയും സമൂഹത്തിന്റെയും സമഗ്ര സമീപനത്തിലൂടെ ജനങ്ങളുടെ പങ്കാളിത്തം ഉറപ്പാക്കേണ്ടതിന്റെ ആവശ്യകതയും അദ്ദേഹം ആവർത്തിച്ചു. ജി 20 യോഗങ്ങൾക്ക് ഉചിതമായി ആതിഥേയത്വം വഹിക്കുന്നതിന് സംസ്ഥാനങ്ങൾ നടത്തുന്ന തയ്യാറെടുപ്പുകൾക്ക് ഊന്നൽ നൽകി നിരവധി ഗവർണർമാരും മുഖ്യമന്ത്രിമാരും ലഫ്.ഗവർണർമാരും യോഗത്തിൽ തങ്ങളുടെ ചിന്തകൾ പങ്കുവെച്ചു. യോഗത്തെ വിദേശകാര്യ മന്ത്രിയും അഭിസംബോധന ചെയ്തു, ഇന്ത്യയുടെ ജി 20 ഷെർപ്പ ഒരു അവതരണവും നടത്തി. –ND–
ഖർചീ പൂജയുടെ ആരംഭത്തിൽ പ്രധാനമന്ത്രി ആശംസകൾ നേർന്നു.

പ്രധാനമന്ത്രി ശ്രീ നരേന്ദ്ര മോദി ഖർചീ പൂജയുടെ ആരംഭത്തിൽ ജനങ്ങൾക്ക് ആശംസകൾ നേർന്നു. “ഖർചീ പൂജയുടെ ആരംഭത്തിൽ ആശംസകൾ. ചതുർദശ ദേവതയുടെ അനുഗ്രഹം എപ്പോഴും നമ്മിൽ നിലനിൽക്കട്ടെ. എല്ലാവർക്കും ആരോഗ്യവും വിജയവും സമൃദ്ധിയും ഉണ്ടാകട്ടെ. ” പ്രധാനമന്ത്രി ട്വിറ്ററിൽ കുറിച്ചു
ഒഡീഷ  അപകടത്തിലെ  ജീവഹാനിയിൽ പ്രധാനമന്ത്രി അനുശോചിച്ചു

ഒഡീഷയിലെ ഗഞ്ചം ജില്ലയിലുണ്ടായ ദാരുണമായ അപകടത്തെ തുടർന്നുണ്ടായ ജീവഹാനിയിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. പ്രധാനമന്ത്രിയുടെ ഓഫീസ് ട്വീറ്റ് ചെയ്തു : "ഒഡീഷയിലെ ഗഞ്ചം ജില്ലയിലുണ്ടായ ദാരുണമായ അപകടത്തിലെ ജീവഹാനിയിൽ ഞാൻ അഗാധമായി വേദനിക്കുന്നു. ദുരന്തത്തിന്റെ ഈ മണിക്കൂറിൽ, എന്റെ ചിന്തകൾ ദുഃഖിതരായ കുടുംബങ്ങൾക്കൊപ്പമാണ്. പരിക്കേറ്റവർ എത്രയും വേഗം സുഖം പ്രാപിക്കട്ടെയെന്ന് ഞാൻ പ്രാർത്ഥിക്കുന്നു: പ്രധാനമന്ത്രി നരേന്ദ്ര മോദി
പ്രധാനമന്ത്രി ശ്രീപത്മനാഭ സ്വാമി ക്ഷേത്രത്തില്‍ പ്രാര്‍ഥിച്ചു; സ്വദേശ് ദര്‍ശന്‍ പദ്ധതി ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി തിരുവനന്തപുരം സന്ദര്‍ശിച്ചു. സ്വദേശ് ദര്‍ശന്‍ പദ്ധതി ഉദ്ഘാടന ഫലകം അദ്ദേഹം അനാച്ഛാദനം ചെയ്തു. ശ്രീപത്മനാഭ ക്ഷേത്രത്തിലെത്തി പ്രാര്‍ഥിക്കുകയും ചെയ്തു. കൊല്ലം ബൈപ്പാസ് ഉദ്ഘാടനത്തിനുശേഷമാണു പ്രധാനമന്ത്രി തിരുവനന്തപുരത്ത് എത്തിയത്.
മണിപ്പൂർ സംഗായ് ഫെസ്റ്റിവലിനുള്ള  പ്രധാനമന്ത്രിയുടെ വീഡിയോ സന്ദേശം

ആശംസകൾ! സംഗായ് ഫെസ്റ്റിവൽ വിജയകരമായി സംഘടിപ്പിച്ചതിന് മണിപ്പൂരിലെ എല്ലാ ജനങ്ങൾക്കും ഹൃദയം നിറഞ്ഞ അഭിനന്ദനങ്ങൾ! കൊറോണ ബാധയെ തുടർന്ന് രണ്ട് വർഷത്തിന് ശേഷമാണ് സംഗായ് ഫെസ്റ്റിവൽ സംഘടിപ്പിച്ചത്. ഇത് മുമ്പെന്നത്തേക്കാളും ഗംഭീരമായി വന്നതിൽ എനിക്ക് സന്തോഷമുണ്ട്. മണിപ്പൂരിലെ ജനങ്ങളുടെ മനസ്സും ആവേശവും ഇത് കാണിക്കുന്നു. പ്രത്യേകിച്ചും, മണിപ്പൂർ ഗവൺമെന്റ് ഇത്രയും വിശാല വീക്ഷണത്തോടെ അത് സംഘടിപ്പിച്ച രീതി ശരിക്കും പ്രശംസനീയമാണ്! മുഖ്യമന്ത്രി എൻ. ബിരേൻ സിംഗ് ജിയെയും അദ്ദേഹത്തിന്റെ മൊത്തം ഗവണ്മെന്റിനെയും ഞാൻ അഭിനന്ദിക്കുന്നു. സുഹൃത്തുക്കളേ പ്രകൃതി സൗന്ദര്യവും സാംസ്കാരിക സമൃദ്ധിയും വൈവിധ്യവും നിറഞ്ഞ സംസ്ഥാനമാണ് മണിപ്പൂർ, അതിനാൽ എല്ലാവർക്കും ഒരിക്കലെങ്കിലും ഇവിടെ സന്ദർശിക്കാൻ ആഗ്രഹമുണ്ട്. പലതരം രത്നങ്ങൾ ഒറ്റനൂലിൽ തുന്നിച്ചേർത്ത മനോഹരമായ മാല പോലെയാണ് മണിപ്പൂർ. അതുകൊണ്ടാണ് മണിപ്പൂരിനുള്ളിൽ മിനി ഇന്ത്യ കാണാൻ കഴിയുന്നത്. ഈ 'അമൃത്‌കാല'ത്തിൽ രാജ്യം 'ഏക്‌ ഭാരത്‌, ശ്രേഷ്ഠ ഭാരതം' എന്ന ആശയവുമായി മുന്നേറുകയാണ്‌. അത്തരമൊരു സാഹചര്യത്തിൽ, "ഏകത്വത്തിന്റെ ഉത്സവം" എന്ന വിഷയത്തിൽ സങ്കൈ ഫെസ്റ്റിവൽ വിജയകരമായി സംഘടിപ്പിക്കുന്നത് നമുക്ക് കൂടുതൽ ഊർജ്ജവും ഭാവിയിലേക്കുള്ള പുതിയ പ്രചോദനവും നൽകും. മണിപ്പൂരിന്റെ സംസ്ഥാന മൃഗം മാത്രമല്ല, ഇന്ത്യയുടെ സാമൂഹിക മൂല്യങ്ങളിലും പാരമ്പര്യങ്ങളിലും സങ്കായിക്ക് ഒരു പ്രത്യേക സ്ഥാനമുണ്ട്. അതിനാൽ, ഇന്ത്യയുടെ ജൈവ വൈവിധ്യത്തെ ആഘോഷിക്കുന്നതിനുള്ള മഹത്തായ ഉത്സവം കൂടിയാണ് സംഗായ് ഫെസ്റ്റിവൽ. പ്രകൃതിയുമായുള്ള ഇന്ത്യയുടെ സാംസ്കാരികവും ആത്മീയവുമായ ബന്ധവും ഇത് ആഘോഷിക്കുന്നു. അതേസമയം, സുസ്ഥിരമായ ജീവിതശൈലിക്ക് ആവശ്യമായ സാമൂഹിക സംവേദനക്ഷമതയും ഈ ഉത്സവം ഉണർത്തുന്നു. പ്രകൃതിയെയും മൃഗങ്ങളെയും സസ്യങ്ങളെയും നമ്മുടെ ഉത്സവങ്ങളുടെയും ആഘോഷങ്ങളുടെയും ഭാഗമാക്കുമ്പോൾ സഹവർത്തിത്വം നമ്മുടെ ജീവിതത്തിന്റെ സ്വാഭാവിക ഭാഗമാകും. സഹോദരീ സഹോദരന്മാരേ, "ഏകത്വത്തിന്റെ ഉത്സവം" ഉയർത്തിപ്പിടിച്ചുകൊണ്ട്, തലസ്ഥാന നഗരിയിൽ മാത്രമല്ല, സംസ്ഥാനമൊട്ടാകെ ഇത്തവണ സംഗായ് ഫെസ്റ്റിവൽ സംഘടിപ്പിച്ചിട്ടുണ്ടെന്ന് എനിക്കറിയാൻ കഴിഞ്ഞു . നാഗാലാൻഡ് അതിർത്തി മുതൽ മ്യാൻമർ അതിർത്തി വരെയുള്ള 14 സ്ഥലങ്ങളിൽ ഉത്സവത്തിന്റെ വൈവിധ്യമാർന്ന നിറങ്ങൾ കണ്ടു. ഇത് അഭിനന്ദനാർഹമായ ഒരു സംരംഭമായിരുന്നു! ഇത്തരം സംഭവങ്ങളുമായി കൂടുതൽ കൂടുതൽ ആളുകൾ ബന്ധപ്പെടുമ്പോൾ മാത്രമേ അതിന്റെ മുഴുവൻ സാധ്യതകളും മുന്നിലെത്തുന്നുള്ളൂ. സുഹൃത്തുക്കളേ , നൂറ്റാണ്ടുകൾ പഴക്കമുള്ള ഉത്സവങ്ങളുടെയും ആഘോഷങ്ങളുടെയും മേളകളുടെയും പാരമ്പര്യം നമ്മുടെ നാട്ടിൽ ഉണ്ട്. ഇത്തരം ആഘോഷങ്ങളിലൂടെ നമ്മുടെ സംസ്‌കാരം സമ്പന്നമാകുക മാത്രമല്ല, പ്രാദേശിക സമ്പദ്‌വ്യവസ്ഥയ്ക്കും വലിയ ഉത്തേജനം ലഭിക്കുന്നു. സംഗായ് ഫെസ്റ്റിവൽ പോലുള്ള പരിപാടികൾ നിക്ഷേപകരെയും ബിസിനസുകാരെയും ആകർഷിക്കുന്നു. ഈ ഉത്സവം ഭാവിയിലും സംസ്ഥാനത്തിന്റെ അത്തരം സന്തോഷത്തിന്റെയും വികസനത്തിന്റെയും ശക്തമായ മാധ്യമമായി മാറുമെന്ന് എനിക്ക് ഉറപ്പുണ്ട്. ഈ ഊർജ്ജസ്വലതയോടെ എല്ലാവർക്കും വളരെ നന്ദി! –ND– https://youtu.be/F7SuBx–yGI
ഗുജറാത്തിലെ മാ ഉമിയ ധാം വികസന പദ്ധതിയുടെ തറക്കല്ലിടല്‍ ചടങ്ങിനെ പ്രധാനമന്ത്രി അഭിസംബോധന ചെയ്തു

ഗുജറാത്തിലെ ഉമിയ മാതാ ധാം ക്ഷേത്രവും ക്ഷേത്ര പരിസരവും ഉള്‍പ്പെടുന്ന മാ ഉമിയ ധാം വികസന പദ്ധതിയുടെ തറക്കല്ലിടല്‍ ചടങ്ങില്‍ പ്രധാനമന്ത്രി ശ്രീ നരേന്ദ്ര മോദി ഇന്ന് വീഡിയോ കോണ്‍ഫറന്‍സിംഗിലൂടെ സംസാരിച്ചു. എല്ലാവരുടെയും പ്രയത്‌നത്താല്‍ ഈ മംഗളകരമായ പദ്ധതി പൂര്‍ത്തീകരിക്കപ്പെടുമെന്നതിനാല്‍ ''സബ്കപ്രയാസ്'' എന്ന ആശയത്തിന്റെ ഉത്തമ ഉദാഹരണമാണ് ഈ പദ്ധതിയെന്ന് പ്രധാനമന്ത്രി പറഞ്ഞു. ജനങ്ങളെ സേവിക്കുന്നത് ഏറ്റവും വലിയ ആരാധനയായതിനാല്‍ ആത്മീയ ലക്ഷ്യത്തോടെയും സാമൂഹിക സേവന ലക്ഷ്യത്തോടെയുമാണ് ഭക്തര്‍ സംരംഭത്തില്‍ പങ്കെടുക്കേണ്ടതെന്ന് അദ്ദേഹം ഊന്നിപ്പറഞ്ഞു. സംഘടനയുടെ എല്ലാ മേഖലകളിലും നൈപുണ്യ വികസനത്തിന്റെ ഘടകം ഉള്‍പ്പെടുത്താന്‍ പ്രധാനമന്ത്രി സമ്മേളനത്തില്‍ പങ്കെടുത്തവരോട് ആവശ്യപ്പെട്ടു. ''നമ്മുടെ പഴയ കാലത്ത്, വൈദഗ്ദ്ധ്യം പൈതൃകമായി അടുത്ത തലമുറയിലേക്ക് കൈമാറുന്നതിനുള്ള ഘടനയാണ് കുടുംബങ്ങള്‍ക്കുണ്ടായിരുന്നത്. ഇപ്പോള്‍ സാമൂഹിക ഇഴകള്‍ വളരെയധികം മാറിയിരിക്കുന്നു, അതിനാല്‍ അതിനാവശ്യമായ സംവിധാനം സജ്ജീകരിച്ചുകൊണ്ട് നമുക്ക് ഇത് ചെയ്യേണ്ടിവരും'', അദ്ദേഹം പറഞ്ഞു. ബേട്ടി ബച്ചാവോ ബേട്ടി പഠാവോ (പെണ്‍കുട്ടികളെ സംരക്ഷിക്കുക, പെണ്‍കുട്ടികളെ പഠിപ്പിക്കുക ) പ്രചാരണ വേളയിലുള്ള തന്റെ ഉന്‍ജാ സന്ദര്‍ശനത്തെ ശ്രീ മോദി അനുസ്മരിച്ചു. സ്ത്രീ ജനനനിരക്കിലെ കുത്തനെയുള്ള ഇടിവ് ഒരു കളങ്കമാണെന്ന് ആ സന്ദര്‍ശന വേളയില്‍ അദ്ദേഹം ഊന്നിപ്പറഞ്ഞിരുന്നു. വെല്ലുവിളി സ്വീകരിച്ചതിനും, ക്രമേണ പെണ്‍കുട്ടികളുടെ എണ്ണം ആണ്‍കുട്ടികള്‍ക്ക് തുല്യമാകുന്ന ഒരു സാഹചര്യം ഉയര്‍ന്നുവരുന്നതിനും അദ്ദേഹം ജനങ്ങള്‍ക്ക് നന്ദി പറഞ്ഞു. അതുപോലെ, മേഖലയിലെ വെള്ളത്തിന്റെ സ്ഥിതി കൈകാര്യം ചെയ്യുന്നതിലുള്ള മാ ഉമിയയുടെ അനുഗ്രഹവും ഭക്തരുടെ പങ്കാളിത്തവും അദ്ദേഹം അനുസ്മരിച്ചു. ഡ്രിപ്പ് ഇറിഗേഷന്‍ സംവിധാനം വലിയ രീതിയില്‍ സ്വീകരിച്ചതിന് അദ്ദേഹം അവരോട് നന്ദി പറഞ്ഞു. മാ ഉമിയ ആത്മീയ വഴികാട്ടിയാണെങ്കില്‍ നമ്മുടെ ഭൂമി നമ്മുടെ ജീവിതമാണെന്നും പ്രധാനമന്ത്രി പറഞ്ഞു. മേഖലയില്‍ സോയില്‍ ഹെല്‍ത്ത് കാര്‍ഡ് സ്വീകരിച്ചതില്‍ അദ്ദേഹം സംതൃപ്തി രേഖപ്പെടുത്തി. വടക്കന്‍ ഗുജറാത്ത് മേഖലയിലെ ജനങ്ങളോട് ജൈവകൃഷിയിലേക്ക് മാറാന്‍ അദ്ദേഹം ആവശ്യപ്പെട്ടു. ജൈവകൃഷിയെ സീറോ ബജറ്റ് ഫാമിംഗ് എന്നും വിളിക്കാം. ''ശരി, എന്റെ അഭ്യര്‍ത്ഥന നിങ്ങള്‍ക്ക് അനുയോജ്യമാണെന്ന് തോന്നുന്നില്ലെങ്കില്‍, ഞാന്‍ ഒരു ബദല്‍ നിര്‍ദ്ദേശിക്കാം. നിങ്ങള്‍ക്ക് 2 ഏക്കര്‍ കൃഷിയിടമുണ്ടെങ്കില്‍, കുറഞ്ഞത് 1 ഏക്കറിലെങ്കിലും ജൈവകൃഷി ചെയ്യാന്‍ ശ്രമിക്കുക, ബാക്കിയുള്ള 1 ഏക്കറില്‍, പതിവുപോലെയുള്ള കൃഷി ചെയ്യുക. . ഒരു വര്‍ഷത്തേക്ക് കൂടി ഇത് തന്നെ പരീക്ഷിക്കുക. ഇത് ഗുണകരമാണെന്ന് തോന്നുകയാണെങ്കില്‍, നിങ്ങള്‍ക്ക് 2 ഏക്കര്‍ മുഴുവനിലും ജൈവകൃഷിയിലേക്ക് മാറാം. ഇത് ചെലവ് ലാഭിക്കുകയും നമ്മുടെ ഭൂമിയുടെ പുനരുജ്ജീവനത്തിന് കാരണമാവുകയും ചെയ്യും'', അദ്ദേഹം അഭ്യര്‍ത്ഥിച്ചു. ഡിസംബര്‍ 16ന് നടക്കുന്ന ജൈവകൃഷി പരിപാടിയില്‍ പങ്കെടുക്കാന്‍ അദ്ദേഹം അവരെ ക്ഷണിച്ചു. പുതിയ കൃഷിരീതികളും വിളകളും സ്വീകരിക്കാന്‍ അദ്ദേഹം അവരോട് അഭ്യര്‍ത്ഥിച്ചു.
ജയന്തിനാളില്‍ സര്‍ദാര്‍ പട്ടേലിന് പ്രധാനമന്ത്രിയുടെ അഭിവാദ്യം

സര്‍ദാര്‍ പട്ടേലിന് അദ്ദേഹത്തിന്റെ ജയന്തിനാളില്‍ പ്രധാനമന്ത്രി ശ്രീ. നരേന്ദ്ര മോദി അഭിവാദ്യം അര്‍പ്പിച്ചു. ‘സര്‍ദാര്‍ പട്ടേലിനെ അദ്ദേഹത്തിന്റെ ജയന്തിനാളില്‍ അഭിവാദ്യം ചെയ്യുന്നു. ഇന്ത്യക്കായി അദ്ദേഹം നടത്തിയ ഗൗരവമേറിയ സേവനവും നല്‍കിയ ബൃഹത്തായ സംഭാവനകളും ഒരിക്കലും മറക്കാവതല്ല’, പ്രധാനമന്ത്രി പറഞ്ഞു.